Document ID: 32006R0433

KOMMISSIONENS FORORDNING (EF) Nr. 433/2006
af 15. marts 2006
om ændring af forordning (EØF) nr. 1538/91 for så vidt angår de referencelaboratorier, der overvåger vandindholdet i fjerkrækød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1906/90 af 26. juni 1990 om handelsnormer for fjerkræ (1), særlig artikel 9, og
ud fra følgende betragtninger:
(1)
I artikel 14a, stk. 10, 12 og 12a, i Kommissionens forordning (EØF) nr. 1538/91 af 5. juni 1991 om gennemførelsesbestemmelser til Rådets forordning (EØF) nr. 1906/90 om handelsnormer for fjerkrækød (2) er der fastsat detaljerede retningslinjer for den kontrol, som referencelaboratorierne skal foretage, samt for de foranstaltninger, de skal træffe i forbindelse med overvågning af vandindholdet i fjerkrækød.
(2)
Situationen er ikke længere sådan, at EF-referencelaboratoriet »Het Spelderholt«, der er omhandlet i artikel 14a, stk. 14, i forordning (EØF) nr. 1538/91, kan fortsætte sit arbejde.
(3)
Erfaringerne fra arbejdet i referencelaboratorierne viser, at der ikke længere er behov for et særskilt EF-referencelaboratorium. Det ser derimod ud til at være tilstrækkeligt at oprette et panel til koordinering af de nationale referencelaboratoriers kontrolaktiviteter.
(4)
Panelet bør sammensættes af repræsentanter for Institut for Referencematerialer og Målinger (IRMM) under Kommissionens Fælles Forskningscenter, for Generaldirektoratet for Landbrug og Udvikling af Landdistrikter og for tre nationale referencelaboratorier.
(5)
Panelet bør have repræsentanten for IRMM til formand, og denne bør udpege de nationale referencelaboratorier efter tur.
(6)
Bilag VIII til forordning (EØF) nr. 1538/91 indeholder navn og adresse på alle referencelaboratorierne. En række medlemsstater har meddelt Kommissionen nye oplysninger om deres nationale referencelaboratorier. Malta har fremsendt navn og adresse på det maltesiske nationale referencelaboratorium, der er beliggende i en nabomedlemsstat. Oplysningerne om en række referencelaboratorier bør derfor ajourføres, og det maltesiske referencelaboratorium bør føjes til listen.
(7)
Bilag IX til forordning (EØF) nr. 1538/91 fastsætter, hvilke specifikke opgaver EF-referencelaboratoriet og de nationale referencelaboratorier skal udføre. Den nye organisationsstruktur i referencelaboratorierne for overvågning af vandindholdet i fjerkrækød bør derfor fastsættes i bilag IX.
(8)
Forordning (EØF) nr. 1538/91 bør ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
I forordning (EØF) nr. 1538/91 foretages følgende ændringer:
1)
I artikel 14a foretages følgende ændringer:
a)
Stk. 12a, andet afsnit, affattes således:
»De nationale referencelaboratorier fremsender disse data til det ekspertpanel, der er omhandlet i stk. 14, til nærmere evaluering og drøftelse med de nationale referencelaboratorier før den 1. juli hvert år. Resultaterne skal forelægges forvaltningskomitéen til drøftelse i overensstemmelse med artikel 18 i forordning (EØF) nr. 2777/75.«
b)
Stk. 14 affattes således:
»14. Et panel af eksperter i overvågning af vandindholdet i fjerkrækød varetager koordineringen af de nationale referencelaboratoriers kontrolaktiviteter. Panelet sammensættes af repræsentanter for Kommissionen og de nationale referencelaboratorier. De opgaver, som panelet og de nationale referencelaboratorier skal udføre, og panelets organisationsstruktur fastsættes i bilag IX.«
2)
Bilag VIII erstattes af teksten i bilag I til nærværende forordning.
3)
Bilag IX erstattes af teksten i bilag II til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. marts 2006.

Labels: 7
0
18
17